दीप्ति के घर वह किराएदार बनकर आया, लेकिन उसे शिखर से प्यार हो गया, वह उसे जाने नहीं देगी
“शिखर मुझे अच्छा लगने लगा है। दोस्त से बढ़कर कुछ ज्यादा। मुझे उससे प्यार तो नहीं हो गया?”
“क्या जरूरत है पापा आपको किराएदार रखने की। बेकार ही मुसीबत मोल लेनी। एक बार किराएदार घुस जाए तो निकलने का नाम ही नहीं लेता। बहानों की लंबी फेहरिस्त साथ लेकर चलते हैं ये दूसरों के घरों में मालिक बनकर रहने वाले,” दीप्ति बहुत गुस्से में थी।
“शांत हो जा। जब गुस्सा आता है तो पूरी चंडी बन जाती है। मेरी बात तो सुन ले पहले,” पापा हंसते हुए बोले।
“चंडी ही सही, पर बात खरी करती है मेरी बेटी,” मां ने दीप्ति का पक्ष लेते हुए कहा। वह दीप्ति के बारे में कुछ भी उलटा-सीधा नहीं सुन सकतीं, सब जानते हैं।
इस बात पर उसका भाई दिव्यांश भी उन्हें बहुत छेड़ता है, “अजीब हो तुम माते! लोग बेटों को सिर पर चढ़ाते हैं, पर आपके लिए तो आपकी बेटी ही सब कुछ है। मुझ पर भी कभी इतना ध्यान दे दिया करो।”
“मेरे लिए तुम दोनों बराबर हो। दीप्ति छोटी है इसलिए बस थोड़ा ज्यादा ध्यान देती हूं,” मां दलील देने लगतीं।
“बताइए क्या कहना है?” फ्रिज से बोतल निकाल गटागट पानी पीते हुए उसने कहा। ठंडा पानी पीकर दिमाग थोड़ा शांत हो गया था उसका।
“दिव्यांश तो अभी होकर गया है। अब वह साल भर बाद ही आएगा इंडिया। हमें ऊपर के फ्लोर की जरूरत नहीं है, इसलिए वह बंद ही रहता है। साल भर बाद ही सफाई होती है, जब दिव्यांश आता है। इसीलिए एक साल के लिए ऊपर का हिस्सा किराए पर देने से उसकी मेंटेनेंस हो जाएगी।”
“बात साफ-सफाई की है तो मैं अब से बीच-बीच में जाकर खुद सफाई कर दिया करूंगी,” दीप्ति ने पापा की बात सुनकर कहा।
“अच्छा ऐसा करते हैं दो कमरे किराए पर दे देते हैं सिर्फ। फिर किसी के पूरे फ्लोर को हड़पने का खतरा नहीं रहेगा,” पापा ने सुझाव दिया।
“अरे मान जा दीप्ति, वरना तेरे पापा रोज तुझे सफाई न करने का उलाहना देंगे। हम दोनों हैं न, सालभर से ज्यादा टिकने नहीं देंगे किराएदार को,” मां हंसी। उन्हें बस हंसने का मौका चाहिए। एकदम मस्तमौला इंसान हैं। ऐसी है प्यारी सी दुनिया उनकी।
दो साल पहले दिव्यांश की न्यूयॉर्क में नौकरी लग गई। साल में एक बार आता है वह इंडिया। मां ने अब जोर-शोर से उसके लिए लड़की देखना शुरू कर दिया है। लेकिन इस बार उसने दीप्ती को बता दिया था कि उसने वहीं लड़की पसंद कर ली है और मां-पापा को राजी करने का काम उसे सौंप गया था।
एक साल के लिए किराएदार रख लिया गया खूब जांच-पड़ताल करके। अकेला लड़का था। दिल्ली शहर में नौकरी करने के साथ-साथ पीएचडी भी कर रहा था। फिर तो उसे मुंबई लौट जाना था जहां उसका परिवार रहता था। वहां खुद का घर था, इसलिए वह यहीं डेरा जमा कर बैठ जाएगा, इसकी संभावना न के बराबर थी।
कम बोलता था शिखर। अपने काम से काम रखता। उसे पिछली सीढ़ियों से आने-जाने को कहा गया था ताकि किसी की भी प्राइवेसी में दखल न पड़े।
खाना बनाना जानता था, इसलिए अक्सर ऊपर के फ्लोर से आने वाली सुगंध दीप्ति को खींचकर ऊपर ले जाती। वैसे भी वह यह देखने के लिए कि वह घर को ठीक से रख रहा है कि नहीं और मकान मालिक का रुतबा बनाए रखते हुए, निर्देश देने के लिए भी इतवार को ऊपर चली जाया करती थी।
“बढ़िया है। लड़कों को भी खाना बनाना आना चाहिए,” दीप्ति उसकी बनाई दाल, सब्जी को चखते हुए कहती। वह ऐसी ही थी। औपचारिकता करने में विश्वास नहीं करती थी।
“कल सुबह नाश्ते में आलू बोंडा बनाऊंगा। मन हो तो आ जाना खाने।”
“अरे बिल्कुल। थोड़ा ज्यादा बनाना। मां को भी बहुत पसंद हैं बोंडे। और हां, प्याज ज्यादा डालना। मूंगफली भूनकर, दरदरा पीसकर डाल देना। स्वाद बढ़ जाएगा। करी पत्ता भी लगा है हमारे यहां। चाहो तो ले सकते हो।”
शिखर खामोशी से उसकी बात सुनता रहता। दो महीने में उनके बीच अच्छी दोस्ती हो गई। “पीएचडी के लिए तो बहुत मेहनत करनी पड़ती है। मैं तो पोस्ट ग्रेजुएट करने के बाद भाई के पास न्यूयॉर्क चली जाऊंगी। फिर सोचूंगी आगे क्या करना है।” पलंग पर बिखरी उसकी किताबों को देख वह कहती।
“वैसे पीएचडी जिस विषय पर कर रहे हो उसे देख कोई सोच नहीं सकता कि तुम रोमांटिक या भावुक बंदे हो सकते हो। कैसा जटिल विषय है- महादेवी वर्मा की कविताओं में प्यार और सौंदर्यबोध। वैसे भावुक हो सकते हो, शायद इसीलिए इतने चुप रहते हो,” मस्ती से वह कमेंट दे देती और शिखर बस हल्का-सा मुस्कुरा देता।
धीरे-धीरे शेखर मां-बाप का भी दोस्त बन गया। जब भी फुर्सत मिलती नीचे आकर बैठ जाता। पापा को कैरम खेलने का साथी मिल गया था और मां को गप्पें मारने के लिए एक और व्यक्ति। हालांकि वह बोलता कम और सुनता ज्यादा था।
“आंटी, आज दलिया बनाया है। खा कर देखिए। अच्छा लगेगा। पौष्टिक और स्वादिष्ट,” एक कटोरा भर दलिया वह उनके मना करने के बावजूद आग्रह कर खिला देता। वैसे दलिया कोई खिला तो दे मां को!
“कितना स्वादिष्ट बना है। हमारी खाना बनाने वाली ऐसा दलिया बनाए तो रोज खा लूं।” फिर मां उसे आशीर्वाद देते न थकतीं और दीप्ति… उसे क्या हो गया था। शिखर सामने दिखता तो थोड़ी सकुचा जाती। अब जो भी मन में आता, वह नहीं बोलती थी। बहुत सोच-समझकर उससे कुछ कहती। वह उसे देखता तो दीप्ति के गालों पर लाली छा जाती। पता नहीं क्यों बावरी हुई जा रही थी!
गुलमोहर के लाल फूल उसके भीतर उतर उसे सहलाने लगे थे, वसंत उसे बहुत सुहाना लगने लगा था। पीले फूलों की ओढ़नी जब-तब वह सिर पर डाल लेती। इससे पहले तो ऐसा कुछ महसूस नहीं हुआ था। खिले हुए फूल और बहती हुई मीठी-मीठी हवा… कोयल की कूक और रोमांटिक फिल्में… अब उसे अच्छी लगनी लगी थीं।
दिव्यांश से वीडियो कॉल पर बात हुई तो वह बोली, “भैया, शिखर मुझे अच्छा लगने लगा है। दोस्त से बढ़कर कुछ ज्यादा। मुझे उससे प्यार तो नहीं हो गया?”
“हो भी सकता है, क्योंकि तेरी जैसी मस्त-मौला लड़की अगर ऐसी गंभीर बातें करे तो मैं मान सकता हूं कि तुझे प्यार हो गया है। प्यार… ओह! यानी कि किराएदार अब घर छोड़कर नहीं जाएगा। फिर मैं कहां रहूंगा जब इंडिया आऊंगा,” उसने चुटकी ली।
“भैया, किराएदार से एक साल का कॉन्ट्रैक्ट है। फिर तो उसे घर खाली करना पड़ेगा। बस डरती हूं जाते-जाते मेरा दिल भी साथ न ले जाए,” दीप्ति बोली।
“अरे मेरी बहन के गालों पर सुर्खी आ गई। शेखर ने तो चमत्कार ही कर दिया। ही इज ए मैजिक मैन। अगली बार मेरी बात कराना उससे। प्रेम एक जिद्दी किराएदार की तरह होता है, अब तो जमकर बैठ ही जाएगा तेरे दिल में। शिखर चला भी गया तो भी खटखट करता रहेगा वह हमेशा तेरे दिल के दरवाजे पर,” दिव्यांश ने उसे छेड़ा। उसकी बहन को प्यार हो गया है, यह सोचकर ही वह बहुत खुश था।
“मैं भी यही चाहती हूं कि वह हमेशा मेरे मन पर दस्तक देता रहे। मैं दरवाजा खुला रखूंगी ताकि वह मुझे अपने प्यार से सराबोर करता रहे,” भाई की बातें सुन उसने सोचा। जिद्दी किराएदार ही बन जाए तब तो शिखर और उसका प्रेम दोनों ही!
शिखर ने कभी कहा तो नहीं कि वह उसे पसंद या प्यार करता है, पर उसकी आंखों में दिखता था प्रेम का वह सैलाब हौले-हौले झूमता हुआ जिसे देख दीप्ति और दीवानी हो जाती थी।
एक साल खत्म हो गया।
“तुम चाहो तो दो महीने और रह सकते हो। भैया दो महीने बाद ही आएंगे,” दीप्ति ने शिखर की आंखों में देखते हुए कहा।
“तुम लोगों ने तो साफ कहा था कि एक साल से एक दिन भी ज्यादा नहीं रुक सकता। तुम ही तो कहती हो कि किराएदार एक बार घुस जाए तो डेरा जमा लेते हैं।” शिखर इतना पास खड़ा कि वह उसकी सांसें महसूस कर पा रही थी।
“तो जमा लो न डेरा!” छत पर सूख रही अपनी पीले फूलों की चुनरी ले वह नीचे भाग गई।
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें